
На 14 януари 2010 година от 10.30 часа в клуба на инвалида и пенсионера на ул. Гренадерска №30 се проведе среща с ръководството на фондация "Очи на четири лапи". На нея председателката на фондацията Албена Алексиева разказа за дейността и, как работи първото в България училище за кучета водачи, за това как се организира обучението им, както и условията за получаване на куче водач. Основната работа е в намирането на приемни семейства за малките питомци, обучението им на полигон и по маршрут, както и намиране на средства за целият този процес. Фондацията търси съдействието на общините за намиране на средства, които са необходими за пълноценна работа. За собственици на кучетата се избират хора, които са в активна възраст, без съпровождащи заболявания, които могат пълноценно да общуват с питомника си и да живеят в пълна хармония с него.Кучето се предоставя на символична цена от 1 лев. В Плевенската организация на ССБ за получаване на куче водач се записа Венцислав Викторов. На събирането присъства и Председателят на РСО на ССБ  гр. Плевен Павлин Ангелов. Публикуваме интервю на инструктора Мартина Маринова пред Агенция Фокус.

Мартина Маринова: Държавата трябва да гледа на кучетата водачи като на технически помощни средства за хората с увреждания 

Мартина Маринова, инструктор на кучета водачи за слепи, коментира пред Агенция "Фокус" как се работи в българското училище за кучета водачи 

Фокус: Г-жо Маринова, как се става инструктор на кучета водачи за незрящи хора?

Мартина Маринова: Обучението е продължително и се прави в училище за кучета водачи. Аз съм учила в руското училище за кучета водачи на слепи, което е единственото в Русия и се намира близо до Москва. На бъдещият инструктор се поверява куче, което той трябва да обучи, съответно кучето да си вземе финалните изпити, които са три - общ курс, полигон и маршрут, плюс теоретичен изпит. И с успешното вземане на тези изпити приключва обучението. Аз съм завършила през 2004 година в Москва, оттогава съм в България и работя в българското училище за кучета водачи. Досега имам две предадени кучета.

Фокус: Откога работи българското училище за кучета водачи?

Мартина Маринова: От декември месец миналата година официално работи училището, тъй като тогава беше официалното откриване на сградата, на полигона и цялостната база тук, в България, която до този момент не съществуваше. 

Фокус: Как се избират кучетата, с които се работи?

Мартина Маринова: На първо място кучетата се избират по породи. Най-подходящите породи, с които се работи и в световен мащаб, са Голдън ретрийвър и Лабрадор ретрийвър. Немски овчарки са се използвали в самото начало на обучението на кучета водачи, но тъй като те сто години са селекционирани за стражеви и полицей ски кучета, в тях агресията е много висока, а при кучетата водачи ние бягаме от агресията. Кучето водач не трябва в никакъв случай да бъде агресивно, то трябва да бъде добре социализирано към средата, в която живеем. Тоест към градските условия, към шумовете, към тълпите хора и натоварения трафик, то трябва да се отнася към всичко това спокойно. Кучето трябва да бъде и много социално към хората и към животните и поради тази причина се избират лабрадори и голдъни, които като поведение пасват на тези изисквания. 

Фокус: На колко се взима едно малко кученце за обучение?

Мартина Маринова: Кученцето се взима, когато е на два месеца, когато се отбие от майката. Ние ги купуваме, когато са на два месеца и половина. Тогава може да се определи най-добре какъв е характерът на кученцето, защото тогава отделните му елементи започват да си проличават по-ясно и всяко кученце вече оформя своя характер. Тогава то бива поверено на приемно семейство, което го гледа докато кученцето навърши година. Периодът до първата година на кученцето е всъщност неговата социализация. В този период кучето ходи, заедно със своя стопанин, на тренировки за послушание, общ курс на социализионни мероприятия, за да може то да се подготви за бъдещата си служба. През това време има и изпити, които кученцето трябва да издържи. Когато то навърши една годинка, му се правят всички медицински изследвания и то може да продължи по-нататъшното си обучение в училището. Обучението в училище продължава между шест и осем месеца, за да бъде то сигурно и когато го предаваме на слепия човек, трябва да бъдем спокойни за неговия живот, тъй като оттам нататък кучето ще бъде неговите очи. 

Фокус: Какво се случва с кученцата, които не успяват да издържат изпитите?

Мартина Маринова: Повечето от кучетата издържат изпитите си, тъй като имаме чудесни приемни семейства, които се грижат много добре за тях. Проблемите са най-вече със здравословното състояние на животните. Поради различни болести, понякога кучетата не са допускани до по-нататъшно обучение. Най-страшна при тях е дисплазията, тъй като тя е бич точно в тази порода.

Фокус: Какво представлява тази болест?

Мартина Маринова: Дисплазията е като човешката коксартроза. Това е износване на свода, който държи ябълката на тазобедрената става. Тогава ябълката излиза, почва да боли и кучето не може да работи, то изпитва болка през цялото време. Поради своя характер кучето може да не издържи изпити, заради повишения интерес към играта с други кучета. Това измества фокуса на концентрация от работно състояние към играта и поради това то не може да бъде обучено. Също така е възможно кучето да е агресивно, въпреки че при тези две породи кучета агресията е почти нулева. Случвало се е да попадаме на екземпляри, които проявяват агресия и ако не успеем да се справим с нея и да я овладеем, кучето отпада на някакъв етап от обучението. Това може да се случи и по време на специалното обучение, тъй като в началото кучето се обучава само на повод. След това, когато кучето дойде в училище, на гърба му се слага един специален твърд повод, за да може то да води слепия човек. Случва се поведението на кучето да се променя и дори то да е реагирало нормално в дадени ситуации, докато е било бебе, след слагането на твърдия повод то да реагира по съвсем друг начин, който да е неприемлив за службата му.

Фокус: В какво се състои тази служба?

Мартина Маринова: Първо искам да започна с това, че хората, които получават куче водач, трябва да могат много добре да се ориентират и да ходят с бял бастун, да не се страхуват. Защото, когато един сляп човек ходи с бял бастун, той изследва по пътя си всяко едно, до което достига белият бастун, който е едно естествено продължение на ръката. Когато има до себе си куче водач, слепият човек се движи много по-бързо, вече не е необходимо да изследва всички препятствия, до които достига, дори може да не разбере за тях, тъй като кучето заобикаля препятствието и продължава по маршрута. От кучето водач се изисква да заведе стопанина си невредим от точка А до точка Б и да го върне обратно, като заобикаля препятствия и се стреми да мине по най-безопасния път. Интересното е, че кучето се съобразява с възможностите на слепия човек. Например позволено е да се прескочи препятствие, което е високо около 25 сантиметра, колкото е един тротоар или парапет. Работим по маршрутната система, което означава, че когато кучето излезе от дома си, му се задава маршрут. Крайната точка е наименование на маршрута, например - аптека, магазин, работа - това са все наименования, които кучето научава и след това му е лесно да следва. По пътя освен препятствия има и ориентири, когато кучето се движи по права линия и трябва в един момент да завие, на мястото преди да завие има ориентир, на който то е научено да спира. Когато кучето спре, слепият човек знае, че когато завие наляво - отива в аптеката например. По този начин човек се ориентира на кое място се намира от своя маршрут. Кучето водач дава свобода на един сляп човек, защото много голяма част от слепите хора се притесняват от белия бастун, от това да излязат сами навън и водят затворен начин на живот. Кучето е и терапия, защото ангажира вниманието на стопанина си.

Фокус: Колко маршрута може да запомни едно куче водач?

Мартина Маринова: Зависи от потенциала на кучето, но до 15, 20 маршрута не би следвало да са проблем за животното. 

Съобщение

Уважаеми приятели, напомняме че на повечето от Вас, които сте с безсрочен ТЕЛК срокът на социалната Ви оценка изтича в началото на 2010 г. Необходимо е подновяването на тази оценка за получаването на интеграционните добавки. Ако срокът на тази оценка е изтекъл или предстои да изтече, трябва да отидете в общинска служба "Социално подпомагане" и да си вземете нови документи, които след попълване да подадете.

ЕВТИН ПОПУЛИЗЪМ И НЕКОМПЕТЕНТНОСТ - ТОВА СА ОСНОВНИТЕ ФАКТОРИ, КОИТО ДЪРЖАТ БЪЛГАРИТЕ С УВРЕЖДАНИЯ В БЕДНОСТ И ИЗОЛАЦИЯ

Неправителствени организации на хора с увреждания и организации на родители на деца и младежи с увреждания, които не са национално представителни, но активно работят за промяна на статуквото, организираХА пресконференция на 12 януари 2010 година от 11.00 часа, в залата на София-прес, ул. Славянска № 29. Организатори и участници са следните неправителствени организации – Национален алианс „Усмихни се с мен”,  Център за независим живот,  фондация „Достоен живот” – Бургас, сдружение „Достоен живот” – Видин, сдружение „Ти избираш” – Стара Загора, сдружение „Свети Мина” – Добрич, сдружение „Вяра, надежда и любов” – София, сдружение „Различни, но равни” – Пловдив, „Сдружение на родители на деца със синдром на Даун” – София, сдружение Равен старт” – Габрово, родителска група от Казанлък и други. На пресконференцията те изразиха своето становище по внесения в парламентарната група по труд и социална политика, законопроект за промени в Закона за интеграция на хората с увреждания.

Мрежата от правозащитни организации в сферата на уврежданията настоява да се приемат само такива промени в ЗИХУ, които ще гарантират, че всеки човек с увреждане ще получи подкрепа за независим живот и социално включване. Тази подкрепа трябва да се основава върху оценка на индивидуалните потребности независимо от решението на ТЕЛК и предоставяне на целеви ресурс, а не на социални помощи.

Не по-малко значимо е искането на правозащитниците в областта на уврежданията да се преразгледа финансирането на така наречените национално представителни организации на и за хора с увреждания. Досегашните практики на представителство чрез субсидиране показват, че тези организации не подпомагат прехода към нов тип политика в сферата на уврежданията. Напротив, те се оказват сериозно препятствие пред крайно необходимите съществени промени в ЗИХУ, които биха положили началото на нов подход към уврежданията и по-рационално харчене на обществените средства.

Безспорен факт е, че сега действащият ЗИХУ задълбочава бедността, изолацията и зависимостта на хората с увреждания от техните семейства, от социалните институции, от държавата. Наличната информация показва, че парите на данъкоплатците се разхищават без полза и ефект за хората с увреждания. Подобна политика не може да си позволи никоя държава, още по-малко в период на финансова криза. Факт е, че социално включване се прави с пари, но те трябва да бъдат разумно инвестирани, а не популистки прахосвани.
В България Всички здравно осигурени българи вече могат да ползват безплатно спешна медицинска помощ на територията на Европейския съюз

За целта пътуващите трябва да си извадят европейска здравноосигурителна карта. Тя става задължителна от 1 април 2010 при пътуване в ЕС и изглежда по един и същ начин във всички страни членки.

Европейската здравна карта гарантира, че притежателят й е здравно осигурен и че за лечението му ще плати здравната каса, която е издала картата. Особеното обаче е, че всяка държава определя сама кое е спешно състояние и кое не. В общия случай спешни случаи са например злополуки, катастрофи, застрашаващи живота състояния - инфаркт, инсулт, висока температура, високо кръвно налягане. Картата не покрива хронични заболявания ( с малки изключения, които предстои да бъдат обявени от НЗОК ), планови операции и неспешно лечение в чужбина.

"При спешни случаи пациентът трябва да представи своята карта на лекуващите го лекари и да получи спешна помощ, сякаш е гражданин на съответната страна", обяснява д-р Жермена Въткова, завеждащ отдел "Европейска интеграция" на Националната здравноосигурителна каса (НЗОК). Дали състоянието е спешно, може да прецени съответният лекуващ лекар. В някои от държавите от ЕС ( като например в Германия) при лечение в болница всички пациенти доплащат за някои услуги (например за по-добро качество на консумативи при гипсиране на стави). "Ако местното законодателство предвижда доплащане за дадена услуга, българинът също ще трябва да си доплати", отбелязват от НЗОК. Обикновено лекарите в спешните центрове и големите болници имат договор с местните здравни каси, което е задължително условие за ползване на безплатната услуга. Тъй като има изцяло частни клиники, ако пациентът ги избере, ще трябва да плати за лечението си сам.

Как се издава картата?

За издаването на картата се плащат три лева такса, като за потребителите има разход от още няколко лева за изваждане на паспортна снимка за картата. Документа може да получи всеки, който редовно е плащал здравните си осигуровки и няма повече от три пропуснати вноски през последните 15 месеца. За издаването й се попълва заявление по образец до здравната каса в офисите на фирмата - издател на картите КИМ 2000. Освен по постоянен адрес заявката може да се направи и по настоящ. Компанията има дистрибуторски центрове във всички областни градове. Самото заявление трябва да бъде придружено с паспортна снимка, а заявителят трябва да представи и личната си карта. Документът може да се подаде лично или чрез упълномощено лице с нотариално заверено пълномощно. Заявленията за малолетните и непълнолетните деца се подават от техните родители и настойници, като трябва да има съгласието и на двамата родители или попечители.

До пет дни след подаването служителите на районната здравна каса проверяват дали заявителят няма прекъснати здравни права, директорът и подписва документа и уведомява фирмата издател КИМ 2000, че трябва да издаде картата до 25 дни. В общия случай тя е със срок на валидност една година. Ако европейската здравна карта е за дете, срокът и е до навършване на неговото пълнолетие, но не по-малко от една година и не повече от пет години. Ако заявителят е пенсионер или инвалид, срокът на валидност и е 10 години. Ако заявителят е загубил здравноосигурителните си права, ще получи писмен отказ - лично или по пощата с препоръчано писмо с обратна разписка.

Издадена европейска здравноосигурителна карта се обявява за невалидна, когато притежателят и заяви, че тя е изгубена, открадната или унищожена; ако притежателят и е починал или ако престане да внася здравните си вноски. Обявлението за невалидност се публикува в местен ежедневник в 7-дневен срок от издаването му, както и на официалната електронна страница на НЗОК. Онези, които ще пътуват до края на януари, вместо карта засега могат да получат само безплатно заместващо удостоверение. То важи за едно пътуване, но не повече от два месеца. Причината за неудобството е, че КИМ 2000 до началото на февруари не приема спешни поръчки ( издаване до пет дни) за изработка на карта. Тези граждани трябва да посетят не офисите на фирмата издател, а районните здравноосигурителни каси ( адресите и телефоните на КИМ 2000 и районните каси са на интернет страницата на НЗОК - www.nhif.bg.

Удостоверението за временно заместване се издава и когато пътуващият трябва да се снабди с карта в по-кратък от законово определения срок. Временно удостоверение се издава и при загубване на вече издадена карта. Документът може да бъде изискан и от болница в държава членка, когато пациент постъпва, без да има здравна карта. Освен лично заявленията за удостоверение при необходимост могат да се изпращат по факс, електронна поща и др. Документът се издава незабавно, най-късно в деня, следващ датата на подаване на заявлението.

За Плевен ЕЗК се издава в офис намиращ се във фойето на ii-ро ДКЦ.

От тази година пациентите трябва да са активната страна и задължително да отидат на профилактичен преглед

Един от десет българи си е направил профилактичен преглед през 2009година. Всеки четвърти българин е с бъбречно заболяване. От тази година, ако гражданите не се явят при джипито си за профилактичен преглед, ще загубят здравноосигурителните си права за един месец и освен това ще бъдат глобени от 50 до 100 лв., а при повторно неявяване – от 100 до 200 лв. Това съобщиха от Министерството на здравеопазването, като припомниха, че прегледът е задължителен. Същата санкция ще се налага и на родителите, пропуснали да имунизират децата си. Правомощия да налагат глобите имат районните центрове по здравеопазване.

Профилактичният преглед включва лабораторни изследвания на кръв и урина, попълване на анкетна карта, формиране на рискови групи за различни заболявания и др. От 2009 г. при профилактиката на лицата над 18 години личният лекар назначава и изследване на холестерол, триглицериди и HDL холестерол, за да се определи рискът от сърдечно-съдови заболявания. При наличие на подобни данни се назначава и изследване на кръвна захар на гладно, обясняват от здравното ведомство. При съмнение за риск от развитие на захарен диабет, инфаркт, инсулт, сърдечно-съдови и злокачествени заболявания личният лекар може да препрати пациента за консултация със специалист или да назначи допълнителни изследвания. За първи път през 2010 децата до 18 години ще имат неограничен достъп до педиатър. Досега възрастовата граница беше до 14-годишна възраст. Това означава, че личният лекар не може да откаже направление на непълнолетните. Децата до 18 години не дължат и потребителска такса за преглед.

От 1 февруари ЧЕЗ мина на едномесечно отчитане

От 1 февруари ЧЕЗ отчита електромерите всеки месец, а не на тримесечие. Това твърдят от дружеството, цитирани от БТА. "ЧЕЗ България" доказа, че уважава институциите в България и зачита решенията на енергийния регулатор, е коментарът на Ян Вавера, новият регионален мениджър на ЧЕЗ за България.

"Правим огромна отстъпка от нашата първоначална позиция, за да спечелим доверието на обществото и на институциите в България въпреки огромните загуби, които компанията понася сега ", посочва още той.
Съставители: инж. Румен Петков 

